
Hun ser ned på den unge mannen som blør på kjøkkengulvet hennes.

Hun har fortsatt askebegeret i hånda.

Folk sier alltid noe sånt som: Det gikk så fort, jeg vet ikke helt hva som skjedde.

Hun synes ikke det var noe som gikk særlig fort. Hun kunne saktens ha stoppet. Hun vet hva som gikk av henne. Han kom inn hit i hjemmet hennes. Han tok ikke av seg skoene. Valset bare rett inn i stua som om han eide alt sammen, eide møblene hun hadde betalt på i tjue år. Eide tida hennes og hadde rett til å skremme henne. Og så truet han den vesle fjerten. Han truet gutten.

Og da han ba om askebegeret, fikk han askebegeret. Hun brukte ikke spesielt mye krefter, men når såpass mye glasert leire kommer opp i fart, treffer den temmelig hardt.

Datteren hennes må ha brukt ei hel pakke med leire.

Eller to.

Og nå ligger han og blør på linoleumen og holder endelig kjeft.

